Αθήνα, 12 Μαΐου 2020

ΔΕΛΤΙΟ ΤΥΠΟΥ

Ο Υπουργός Ανάπτυξης και Επενδύσεων, κ. **Άδωνις Γεωργιάδης** σε συνέντευξή του σήμερα, Τρίτη 12 Μαΐου, στην εκπομπή «ΑΤΑΙΡΙΑΣΤΟΙ» και τους δημοσιογράφους, κ. Γιάννη Ντσούνο και κ. Χρήστο Κούτρα, στον τηλεοπτικό σταθμό «ΣΚΑΙ» σχολίασε την επικαιρότητα λέγοντας:

**Για τις πρώτες ημέρες λειτουργίας της αγοράς:**

«*Τις πρώτες ημέρες λειτουργίας της η αγορά πήγε πολύ καλά. Η περασμένη εβδομάδα έκλεισε με αύξηση 40%-45% σε σχέση με την αντίστοιχη εβδομάδα πέρυσι. Η χθεσινή πρώτη μέρα πήγε, επίσης, πάρα πολύ καλά. Άρα, μέχρι αυτή την ώρα, η οικονομία και η αγορά λειτουργούν».*

*«Θα είμαι ειλικρινής. Δεν προδικάζω ότι θα πάμε σε μία φανταστική χρονιά με άνοδο του τζίρου και όλα αυτά. Προφανώς το 2020 θα είναι χρονιά ύφεσης. Θα είναι μία δύσκολη χρονιά και θα χαθούν χρήματα. Λέω, όμως, ότι οι πρώτες μέρες που άνοιξε η αγορά πήγε καλά. Και αυτό είναι ελπιδοφόρο».*

**Για το ενδεχόμενο να ανοίξουν νωρίτερα τα καταστήματα εστίασης:**

«*Ως Υπουργός Ανάπτυξης και Επενδύσεων θα ήθελα να ανοίξουν όλα σήμερα.* *Όμως, έχουμε βάλει μία ασφαλιστική δικλείδα που είναι η Επιτροπή των Λοιμωξιολόγων υπό τον κύριο Τσιόδρα. Για ποιο λόγο το κάνουμε αυτό; Διότι η μεγαλύτερη καταστροφή που θα μπορούσε να μας συμβεί θα ήταν να ανοίξουμε νωρίτερα και μετά να πρέπει να ξανακλείσουμε. Φαντάζεστε να πρέπει να γίνει δεύτερη φορά καραντίνα; Θα είναι καταστροφή».*

*«Την Πέμπτη θα εξεταστούν τα επιστημονικά δεδομένα καθώς ολοκληρώνεται ένα 10ήμερο από την άρση των περιοριστικών μέτρων. Όταν οι επιστήμονες μας πουν ότι πάμε καλά και δεν έχουμε αύξηση κρουσμάτων, τότε θα συζητήσουμε να ανοίξουν νωρίτερα. Θα το κρίνει η εξέλιξη της πανδημίας. Εάν η εξέλιξη είναι καλή, θα προσπαθήσω να γίνει νωρίτερα, διότι θεωρώ ότι και μία ημέρα νωρίτερα, ένα Σαββατοκύριακο νωρίτερα, είναι ένα Σαββατοκύριακο με τζίρο για κάποιους ανθρώπους που τον έχουν στερηθεί και τον χρειάζονται, όπως ο διψασμένος τη βροχή».*

**Για τη μείωση του ΦΠΑ:**

*«Στις πρωτόγνωρες συνθήκες που ζούμε τα αιτήματα για πάσης φύσεως φοροαπαλλαγές ή άλλου είδους κίνητρα, πέφτουν βροχή. Στα πλαίσια που αντέχει το κράτος και ο προϋπολογισμός και χωρίς να θέλουμε να προκαλέσουμε αδικίες μεταξύ της μιας πλευράς και της άλλης, όλα εξετάζονται και θα ανακοινωθεί θεσμικά τι μπορεί να γίνει και τι δεν μπορεί να γίνει».*

**Για την επιστρεπτέα προκαταβολή:**

*«Οι επιχειρήσεις που έκαναν αίτηση για την επιστρεπτέα προκαταβολή στην ηλεκτρονική πλατφόρμα mybusinesssuport μπορούν να μπουν και να δουν τι δικαιούνται. Ήδη, οι πρώτες επιχειρήσεις έχουν λάβει τα χρήματά τους και από αύριο ξεκινούν οι μαζικές πληρωμές της επιστρεπτέας προκαταβολής».*

**Για το επίδομα στις ατομικές επιχειρήσεις τον Μάιο:**

«*Όσες επιχειρήσεις παραμένουν κλειστές με κρατική εντολή και είχαν πάρει 800 ευρώ τον Απρίλιο, θα λάβουν 534 ευρώ τον Μάιο. Εκεί που το κράτος δημιουργεί τη ζημία, εκεί το κράτος έρχεται και στηρίζει στο μέτρο που μπορεί».*

***Για το ενδεχόμενο πρόωρων εκλογών:***

*«Δεν υπάρχουν εκλογές. Υπάρχει μάχη για την οικονομία που θα είναι σκληρή και ανηφορική. Εκλεγήκαμε για 4 χρόνια για να λύσουμε τα προβλήματα των ανθρώπων. Πρέπει να δουλέψουμε, να λύσουμε τα προβλήματα των ανθρώπων και να κριθούμε στο τέλος της τετραετίας για αυτά τα οποία κάναμε, όπως γίνεται στις δημοκρατίες».*

Ολόκληρη η συνέντευξη στο ακόλουθο link:

[*https://www.youtube.com/watch?v=gqK82xtegK0*](https://www.youtube.com/watch?v=gqK82xtegK0)